กรณีศึกษา ชุดไอศกรีมส่งถึงบ้านของ Swensen’s
เมื่อวันก่อนลงทุนแมนอยากกินไอศกรีม แต่ไม่อยากกินไอศกรีมแท่งในร้านสะดวกซื้อ ปรากฏว่าได้ยินข่าวเปิดตัว Swensen’s มีบริการส่งถึงที่แล้ว ลองกดสั่งดู พอได้ของแล้วก็ต้องตกใจว่า   โอ้โหขนาดนี้เลยหรือ..  เรื่องที่เกิดขึ้นนี้น่าจะถือได้ว่าเป็นกรณีศึกษาที่น่าสนใจ  แล้วมันเป็นอย่างไร ลงทุนแมนจะเล่าให้ฟัง
15 มี.ค. 2562

กรณีศึกษา ชุดไอศกรีมส่งถึงบ้านของ Swensen’s / โดย ลงทุนแมน
เมื่อวันก่อนลงทุนแมนอยากกินไอศกรีม
แต่ไม่อยากกินไอศกรีมแท่งในร้านสะดวกซื้อ
ปรากฏว่าได้ยินข่าวเปิดตัว Swensen’s มีบริการส่งถึงที่แล้ว
ลองกดสั่งดู พอได้ของแล้วก็ต้องตกใจว่า
โอ้โหขนาดนี้เลยหรือ..
เรื่องที่เกิดขึ้นนี้น่าจะถือได้ว่าเป็นกรณีศึกษาที่น่าสนใจ
แล้วมันเป็นอย่างไร ลงทุนแมนจะเล่าให้ฟัง
คงจะปฏิเสธไม่ได้เลยว่าเทรนด์ยอดนิยม ในยุคนี้คือ “บริการส่งอาหาร”
สังเกตได้จาก การที่บริษัทจำนวนมากพยายามเข้ามาทำตลาดนี้
ไม่ว่าจะเป็น GrabFood, LINE MAN, Lalamove และ Foodpanda
ซึ่งข้อดีของบริการส่งอาหาร ก็เป็นที่แน่นอนอยู่แล้วว่า
เหมาะสำหรับคนที่ไม่อยากเดินทางออกจากบ้าน ไม่อยากไปต่อคิวที่ร้านอาหาร
เราอยากกินอาหารที่อร่อยจากหลายๆ ร้านโดยที่มีคนมาส่งให้เราถึงที่
เริ่มตั้งแต่สินค้าที่เป็นขนมหวาน เครื่องดื่ม อย่าง ขนมปัง ชานมไข่มุก ไปจนถึงอาหารจานหลักอย่างพิซซ่า ข้าวมันไก่ชื่อดัง หรือแม้แต่ ปูม้า กุ้งเผา
อย่างไรก็ตาม ไม่ใช่ว่าสินค้าทุกประเภทจะสามารถให้บริการนี้ได้อย่างคุ้มค่า
เพราะว่าสินค้าบางอย่างมีข้อจำกัดเฉพาะตัวเช่น ไอศกรีม
ไอศกรีม เป็นสินค้าที่ระหว่างขนส่งต้องมีการควบคุมความเย็น
และตามมาด้วยต้นทุนในการขนส่งสินค้าที่เพิ่มขึ้น
พอเป็นแบบนี้แล้ว เราจึงไม่ค่อยเห็นบริการส่งไอศกรีมเท่าไหร่นัก
แต่เรื่องนี้ก็คงไม่เกินความพยายาม ถ้าเจ้าของเขาต้องการพัฒนาการบริการจริงๆ
และหนึ่งในนั้นก็คือร้าน Swensen’s
ถึงแม้เมื่อก่อน Swensen’s จะมีการสั่งส่งไอศกรีมอยู่แล้ว
แต่ก็เป็นแค่แบบกระปุก หรือไม่ก็เป็นไอศกรีมเค้ก ไม่ได้เป็นเหมือนที่ลงทุนแมนสั่งในคราวนี้
โดยเมนูที่ลงทุนแมนสั่งในคราวนี้คือ ไอศกรีมข้าวเหนียวมะม่วงอกร่องทองซันเด
Swensen’s มีการแพ็กไอศกรีมใส่กล่องอย่างดี ในกล่องนี้จะมีไอศกรีมมะม่วงอกร่องทอง 2 สกู๊ป ข้าวเหนียวใบเตย และมะพร้าวอ่อน แยกสัดส่วนมาเพื่อให้ทุกอย่างยังคงสภาพดีเมื่อมาถึงมือเรา
หลายคนอาจคิดว่าเมื่อส่งมาถึงมือเราแล้วไอศกรีมจะละลาย แต่ดูแล้วไม่ต้องเป็นห่วงเลยเพราะมี dry ice แบบจัดเต็ม ซึ่งน่าจะอยู่ได้หลายชั่วโมง
Swensen’s เห็นอะไรในบริการส่งอาหาร?
ถ้าเราย้อนกลับไปมองที่ภาพใหญ่
เมื่อคนเริ่มนิยมรับประทานอาหารที่บ้านมากขึ้น 
ก็จะทำให้คนออกมานอกบ้านน้อยลง
หรือพูดง่ายๆ ก็คือ โอกาสในการขายของ Swensen’s อาจน้อยลงจากอดีต
ดังนั้นถ้า Swensen’s เข้ามาในช่องทางบริการส่งอาหาร
นอกจากจะไม่สูญเสียโอกาสในการขายแล้ว แต่ยังสามารถเข้าถึงลูกค้ามากขึ้นอีกด้วย
จึงไม่น่าแปลกใจว่าทำไม Swensen’s ถึงเลือกที่จะเปลี่ยนแปลงตัวเอง
แต่สิ่งที่ตามมาก็คือ ค่าใช้จ่ายพนักงานสำหรับการให้บริการจัดส่งที่เพิ่มขึ้น
วิธีแก้ปัญหาของ Swensen’s ที่น่าสนใจก็คือรวบรวมร้านในเครือเพื่อทำให้เกิด Economies of scale ร้านอาหารในเครือไมเนอร์ มีมากจนเราอาจนึกไม่ถึง เช่น The Pizza Company, The Coffee Club, Sizzler, Burger King, Thai Express และ Dairy Queen
ซึ่งทั้งหมดนี้จะเป็นการสั่งผ่านแอปพลิเคชันของตัวไมเนอร์เองที่ชื่อว่า 1112Delivery
เทคโนโลยีกำลังเปลี่ยนทุกอย่าง
ไม่เว้นแม้แต่เรื่องพฤติกรรมการกิน
ถ้าใครคิดว่าธุรกิจของเราไม่เกี่ยวกับเทคโนโลยี
ให้มอง Swensen’s เป็นตัวอย่าง
ใครจะไปคิดว่า ชุดไอศกรีมข้าวเหนียวมะม่วง จะมาเสิร์ฟให้เราได้ถึงบ้าน
ถ้าเราเป็นผู้ประกอบการธุรกิจ
สมัยนี้ คู่แข่ง ไม่ได้เปิดร้านที่อยู่ข้างเรา
แต่ คู่แข่ง กำลังเปิดร้าน ที่อยู่ในบ้านของลูกค้า..
----------------------
รู้หรือไม่ Swensen's มีความเป็นมาอย่างไร อ่านได้ที่
ติดตามเรื่องหลากหลาย จากผู้เขียนเก่งๆ หลายท่าน ในแอป blockdit โหลดได้ที่ 
สั่งซื้อหนังสือลงทุนแมน 9.0 ได้ที่
Lazada: 
Shopee: 
----------------------